b'\n_START_ARTICLE_\nDuminica \xc3\x8ens\xc3\xa2ngerat\xc4\x83 din Marburg\n_START_SECTION_\nContext\n_START_PARAGRAPH_\nRepublica Austria German\xc4\x83 a fost creat\xc4\x83 ca urmare a \xc3\xaenfr\xc3\xa2ngerii Austro-Ungariei \xc3\xaen Primul R\xc4\x83zboi Mondial \xc8\x99i revendica zonele cu popula\xc8\x9bie predominant germanofon\xc4\x83 din limitele fostului imperiu. \xc3\x8en plus fa\xc8\x9b\xc4\x83 de teritoriul actual al Republicii Austria, acestea cuprindeau p\xc4\x83r\xc8\x9bi din Tirolul de Sud \xc8\x99i ora\xc8\x99ul Tarvisio, ambele ast\xc4\x83zi \xc3\xaen Italia; sudul Carintiei \xc8\x99i sudul Stiriei, ast\xc4\x83zi \xc3\xaen Slovenia; \xc8\x99i Regiunea Sudet\xc4\x83 propriu-zis\xc4\x83 \xc8\x99i Boemia German\xc4\x83 (\xc8\x99i ea asimilat\xc4\x83 ulterior Regiunii Sudete), ast\xc4\x83zi \xc3\xaen Cehia._NEWLINE_Puterile Aliate victorioase au \xc3\xaemp\xc4\x83r\xc8\x9bit teritoriile fostului Imperiu Austro-Ungar \xc3\xaentre Austria German\xc4\x83, Ungaria \xc8\x99i alte c\xc3\xa2teva \xc8\x9b\xc4\x83ri. De\xc8\x99i \xc3\xaemp\xc4\x83r\xc8\x9birea aceasta s-a efectuat pe baza principiului autodetermin\xc4\x83rii na\xc8\x9bionale, unele popula\xc8\x9bii de etnici germani \xc8\x99i maghiari au r\xc4\x83mas \xc3\xaen multe astfel de teritorii incluse \xc3\xaen Cehoslovacia, Rom\xc3\xa2nia \xc8\x99i Regatul Iugoslaviei._NEWLINE_Controlul asupra ora\xc8\x99ului Maribor era disputat \xc3\xaentre Iugoslavia \xc8\x99i Austria German\xc4\x83. O lege federal\xc4\x83 a Austriei Germane, privind \xe2\x80\x9e\xc3\xaentinderea, frontierele \xc8\x99i rela\xc8\x9biile teritoriilor statului din 22 noiembrie 1918\xe2\x80\x9d, stabilea o revendicare asupra regiunii Stiriei Inferioare \xc3\xaen care se afla ora\xc8\x99ul Marburg/Maribor, dar excludea din aceast\xc4\x83 revendicare regiunile populate predominant de slavi. Pentru a rezolva chestiunea apartenen\xc8\x9bei statale a Carintiei, regiunea mai ampl\xc4\x83 din care f\xc4\x83cea parte Stiria Inferioar\xc4\x83, Misiunea Coolidge, sub administra\xc8\x9bie american\xc4\x83, din Viena a propus o cercetare demografic\xc4\x83 a teritoriului. Misiunea era condus\xc4\x83 de Archibald Cary Coolidge, profesor de istorie la Harvard College, \xc8\x99i func\xc8\x9biona sub egida Comisiei Americane de Negociere a P\xc4\x83cii. Misiunea a numit o delega\xc8\x9bie \xc3\xaen frunte cu colonelul Sherman Miles \xc8\x99i av\xc3\xa2ndu-i ca membri pe locotenentul LeRoy King, profesor de limbi slave la Universitatea Statului Missouri, \xc8\x99i pe profesorii Robert Kerner \xc8\x99i Lawrence Martin._NEWLINE_\xc3\x8en drum spre Carintia, delega\xc8\x9bia a vizitat Mariborul, care, \xc3\xaenainte de Primul R\xc4\x83zboi Mondial, avea o popula\xc8\x9bie format\xc4\x83 \xc3\xaen propor\xc8\x9bie de 80% austrieci germani \xc8\x99i 20% sloveni. Mare parte din capitalul \xc8\x99i via\xc8\x9ba public\xc4\x83 din Maribor erau \xc3\xaen m\xc3\xa2inile austriecilor germani, ora\xc8\x99ul \xc3\xaensu\xc8\x99i fiind cunoscut \xc3\xaen principal dup\xc4\x83 denumirea german\xc4\x83 de Marburg an der Drau. Potrivit ultimului recens\xc4\x83m\xc3\xa2nt austro-ungar din 1910, \xc3\xaen ora\xc8\x99 \xc8\x99i \xc3\xaen suburbiile sale Studenci (Brunndorf), Pobre\xc5\xbeje (Pobersch), Tezno (Thesen), Radvanje (Rothwein), Kr\xc4\x8devina (Kartschowin), \xc8\x99i Ko\xc5\xa1aki (Leitersberg) tr\xc4\x83iau 31.995 de austrieci germani (inclusiv evrei germanofoni), \xc8\x99i 6151 de etnici sloveni. Zona \xc3\xaenconjur\xc4\x83toare era \xc3\xaens\xc4\x83 populat\xc4\x83 aproape \xc3\xaen \xc3\xaentregime de c\xc4\x83tre sloveni, de\xc8\x99i existau mul\xc8\x9bi austrieci germani \xc8\x99i ora\xc8\x99e mai mici, ca Ptuj (Pettau, 79,39%) sau Celje (Cilli, 66.80%)._NEWLINE_\xc3\x8en noiembrie 1918, maiorul (ulterior generalul) sloven Rudolf Maister a ocupat ora\xc8\x99ul Maribor \xc8\x99i zonele \xc3\xaenconjur\xc4\x83toare din Stiria Inferioar\xc4\x83 \xc3\xaen numele nou-\xc3\xaenfiin\xc8\x9batului Stat al S\xc3\xa2rbilor, Croa\xc8\x9bilor \xc8\x99i Slovenilor, un precursor al Iugoslaviei. La 23 noiembrie 1918 Maister \xc8\x99i solda\xc8\x9bii s\xc4\x83i au dezarmat \xc8\x99i desfiin\xc8\x9bat for\xc8\x9ba de securitate \xe2\x80\x9eGarda Verde\xe2\x80\x9d (\xc3\xaen german\xc4\x83 Schutzwehr, \xc3\xaen sloven\xc4\x83 Zelena Garda) \xc3\xaentre\xc8\x9binut\xc4\x83 de sfatul ora\xc8\x99ului Maribor. Maister a capturat mai multe sate \xc8\x99i ora\xc8\x99e de la nord de r\xc3\xa2ul Mur, inclusiv Lichendorf, Bad Radkersburg, Mureck \xc8\x99i Marenberg. La 31 decembrie 1918 unit\xc4\x83\xc8\x9bile lui Maister au \xc3\xaencarcerat 21 de cet\xc4\x83\xc8\x9beni de seam\xc4\x83, etnici germani, din Maribor.\n_START_SECTION_\nMasacrul\n_START_PARAGRAPH_\nSursele difer\xc4\x83 \xc3\xaen ce prive\xc8\x99te cauza \xc8\x99i amploarea masacrului din Maribor. Toate sunt de acord asupra faptului c\xc4\x83 la 27 ianuarie 1919, delega\xc8\x9bia Misiunii Coolidge, \xc3\xaen frunte cu Sherman Miles, a vizitat Mariborul \xc8\x99i a g\xc4\x83sit mii de cet\xc4\x83\xc8\x9beni de origine etnic\xc4\x83 german\xc4\x83 aduna\xc8\x9bi \xc3\xaen pia\xc8\x9ba principal\xc4\x83 a ora\xc8\x99ului flutur\xc3\xa2nd drapele ale Austriei Germane, care decorau \xc8\x99i cl\xc4\x83dirile din jur. Sursele austriece germane arat\xc4\x83 c\xc4\x83 erau 10.000 de protestatari care c\xc3\xa2ntau c\xc3\xa2ntece \xc8\x99i erau \xc3\xaembr\xc4\x83ca\xc8\x9bi \xc3\xaen costume patriotice. Dou\xc4\x83zeci de solda\xc8\x9bi sub comanda lui Maister erau sta\xc8\x9biona\xc8\x9bi \xc3\xaen fa\xc8\x9ba prim\xc4\x83riei, \xc3\xaenarma\xc8\x9bi cu pu\xc8\x99ti pe care erau montate baionete._NEWLINE_Sursele de limb\xc4\x83 german\xc4\x83 afirm\xc4\x83 c\xc4\x83 solda\xc8\x9bii au \xc3\xaenceput s\xc4\x83 trag\xc4\x83 \xc3\xaen mul\xc8\x9bime f\xc4\x83r\xc4\x83 provocare, \xc8\x9bintind \xc3\xaen civili ne\xc3\xaenarma\xc8\x9bi. Potrivit acestor surse, num\xc4\x83rul mor\xc8\x9bilor s-a ridicat la 13, iar al\xc8\x9bi 60 de protestatari au fost r\xc4\x83ni\xc8\x9bi._NEWLINE_O relatare sloven\xc4\x83 a aceluia\xc8\x99i eveniment afirm\xc4\x83 c\xc4\x83 solda\xc8\x9bii au \xc3\xaenceput s\xc4\x83 trag\xc4\x83 numai dup\xc4\x83 ce un cet\xc4\x83\xc8\x9bean austriac a tras cu un revolver \xc3\xaen direc\xc8\x9bia solda\xc8\x9bilor sloveni, nimerind \xc3\xaen baioneta unuia dintre ei. Apoi, solda\xc8\x9bii au ripostat: conform acestei relat\xc4\x83ri, 11 oameni au murit \xc8\x99i un num\xc4\x83r necunoscut au fost r\xc4\x83ni\xc8\x9bi.\n_START_SECTION_\nUrm\xc4\x83ri\n_START_PARAGRAPH_\nUlterior, la 4 februarie 1919, Austria German\xc4\x83 a declan\xc8\x99at o ofensiv\xc4\x83 militar\xc4\x83 cu scopul de a recupera regiunile Stiriei Superioare, controlate de trupele lui Maister. S-a convenit un armisti\xc8\x9biu la 10 februarie 1919, cu mediere francez\xc4\x83 din partea misiunii militare cu sediul \xc3\xaen Maribor. La 13 februarie 1919, s-a semnat un acord de \xc3\xaencetare a focului \xc8\x99i trupele lui Maister s-au retras dintr-o parte a Stiriei Superioare._NEWLINE_LeRoy King, unul dintre membrii Misiunii Coolidge, a scris \xc3\xaen raportul s\xc4\x83u c\xc4\x83 autorit\xc4\x83\xc8\x9bile din Maribor erau suspicioase fa\xc8\x9b\xc4\x83 de activitatea misiunii \xc8\x99i se pare c\xc4\x83 se temeau c\xc4\x83 descoperise informa\xc8\x9bii pe care ar fi preferat s\xc4\x83 le ascund\xc4\x83. El a sus\xc8\x9binut c\xc4\x83 exista \xc3\xaen Stiria popula\xc8\x9bie sloven\xc4\x83 care ar fi preferat men\xc8\x9binerea domina\xc8\x9biei austriece._NEWLINE_Tratatul de la Saint-Germain-en-Laye, semnat la 10 septembrie 1919, constata c\xc4\x83 Mariborul era sub controlul ferm al armatei iugoslave \xc8\x99i c\xc4\x83, din moment ce slovenii constituiau o majoritate \xc3\xaen regiunea din jurul ora\xc8\x99ului, Mariborul ar trebui s\xc4\x83 r\xc4\x83m\xc3\xa2n\xc4\x83, ca \xc8\x99i restul Stiriei Inferioare, \xc3\xaen cadrul Regatului S\xc3\xa2rbilor, Croa\xc8\x9bilor \xc8\x99i Slovenilor._NEWLINE_Responsabilitatea pentru atacul din Maribor nu a fost niciodat\xc4\x83 stabilit\xc4\x83 cu claritate. Sursele austriece dau vina pe Rudolf Maister, \xc3\xaen unele relat\xc4\x83ri el fiind denumit M\xc4\x83celarul din Maribor. \xc3\x8en Slovenia, dimpotriv\xc4\x83, memoria lui Maister r\xc4\x83m\xc3\xa2ne respectat\xc4\x83; numeroase societ\xc4\x83\xc8\x9bi, institu\xc8\x9bii \xc8\x99i str\xc4\x83zi sunt botezate \xc3\xaen cinstea lui \xc8\x99i mai multe monumente \xc3\xael comemoreaz\xc4\x83.'